[ARRAN Mataró] Crema de la Constitució Espanyola - 2012
Channel: ARRAN Mataró
Date: 2012-12-07

Contra la Constitució espanyola, el jovent seguem ARRAN!

El 6 de desembre mai no ha estat per a nosaltres una jornada festiva, sinó una altra data de lluita per la llibertat dels Països Catalans i per la construcció d'una societat amb justícia social.

Del Decret de Nova Planta als Principios Fundacionales del Movimiento i d'aquests a la Constitució espanyola hi ha un fil conductor: el de la dominació social i el de l'opressió nacional. Els projectes imperialistes espanyol, francès i italià han necessitat del nostre territori i de la nostra gent per a ampliar els seus mercats, extraure la nostra força de treball, recaptar més i més impostos, i fer de carn de canó dels seus exèrcits. Aquesta opressió i explotació, a més a més, ha comptat amb el suport i col·laboració de la burgesia autòctona, que ha comprès molt bé que per a mantenir el seu estatus dirigent i privilegiat, necessitava aliar-se amb les oligarquies de França, Espanya i Itàlia.

A cada moment de la nostra història les minories dominants han trobat els mecanismes legals i institucionals adients per tal de mantenir el seu domini sobre el poble català. En la fase contemporània d'aquest projecte de dominació, les eines jurídiques no són altres que l'actual Constitució espanyola i els diferents Estatuts d'Autonomia que d'ella emanen; normes sagrades que l'Estat intenta preservar a tota costa, i quan són sotmeses a modificació, com va passar per segon cop en la història el setembre de 2011, es fa amb la voluntat se seguir escanyat les classes populars del nostre país.

L'aparença democràtica, la formalitat parlamentària i el maquillatge electoral amaguen una realitat ben diferent. Es desnonen milers de persones, s'empresonen a activistes socials i nacionals, s'indemnitzen amb milers i milers d'euros directius i alts carrers de bancs i es canvia el s'espanyolitzen els noms de la nostra terra com en el cas de Maó. La nostra democràcia no és la dels telediaris i les institucions que un dia com avui celebren multitud d'actes per condecorar les institucions més antidemocràtiques de l'estat -exèrcit, cossos policials, monarquia-; alhora que lloen el sacrifici dels "pares de la pàtria", feixistes reconvertits els uns, traïdors dels treballadors i treballadores els altres.

La nostra democràcia és la dels sense papers que no van poder votar en aquest apartheid electoral en què vivim, la de les dones agredides i humiliades, la del jovent precari, la dels vaguistes empresonats, la dels treballadors aturats i la de la gent que ha perdut l'ull per culpa del psicòpata d'en Felip Puig. No som el mal menor o el dany col·lateral d'una democràcia imperfecta, sinó l'efecte d'una política que només busca el benefici i el lucre d'uns pocs. On són, sinó, els treballs dignes per a tothom, la igualtat entre homes i dones, l'habitatge accessible per a tothom, els serveis públics i de qualitat, la participació popular en els afers polítics, l'acollida solidària als més necessitats...?

De Felip V a Franco i de Franco al Borbó Juan Carlos, els Països Catalans ens hem trobat més de tres segles de la mateixa història: la de l'opressió. Però també la de la resistència. Dels Angelets de la Terra als Maulets. Dels antifeixistes i milicians del 36 a les guerrillers antifranquistes, hem demostrat que davant la injustícia i la desigualtat som un poble combatiu. I ho continuem demostrant a cada acte de rebuig d'aquesta constitució als nostres pobles i comarques, com ho vam demostrar fa un mes, el 14 de novembre, amb la lluita de les classes populars contra les retallades i la dictadura dels Mercats; i ho demostrem ara mateix amb l'entrada de tres diputats de la CUP al Parlament de la Comunitat Autònoma de Catalunya amb un discurs clar: Independència Total.

Per tot això i molt més, ARRAN diu NO A LA CONSTITUCIÓ ESPANYOLA, una constitució que ens manté lligats al jou de l'Estat Imperialista espanyol i que ens oprimeix com a persones, com a poble i com a classe!

VISCA LA TERRA!

INDEPENDÈNCIA, SOCIALISME, PAÏSOS CATALANS

ARRAN -- arran.cat